**МОНГОЛ УЛСЫН ИХ ХУРЛЫН 2022 ОНЫ ЭЭЛЖИТ БУС ЧУУЛГАНЫ**

**ИННОВАЦ, ЦАХИМ БОДЛОГЫН БАЙНГЫН ХОРООНЫ 01 ДҮГЭЭР САРЫН**

**29-НИЙ ӨДӨР /БЯМБА ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| 1 | Хуралдааны товч тэмдэглэл | 1-2 |
| 2 | Дэлгэрэнгүй тэмдэглэл | 3-6 |
|  | 1.Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай хуулийн төслүүд /Засгийн газар 2022.01.28-ны өдөр өргөн мэдүүлсэн, хоёр дахь хэлэлцүүлэг, санал, дүгнэлтээ Төсвийн байнгын хороонд хүргүүлнэ/ | 3-6 |

***Монгол Улсын Их Хурлын 2022 оны ээлжит бус чуулганы***

***Инновац, цахим бодлогын байнгын хорооны 01 дүгээр сарын 29-ний***

***өдөр /Бямба гараг/-ийн хуралдааны товч тэмдэглэл***

Инновац, цахим бодлогын байнгын хорооны дарга Н.Учрал ирц, хэлэлцэх асуудлын дарааллыг танилцуулж, хуралдааныг даргалав.

*Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Байнгын хорооны хуралдааныг цахим хэлбэрт шилжүүлж, Инновац, цахим бодлогын байнгын хорооны дарга Н.Учрал, Улсын Их Хурлын гишүүн Г.Амартүвшин, Х.Ганхуяг, Ж.Чинбүрэн нар “Жанжин Д.Сүхбаатар” танхимд биечлэн, бусад гишүүд MyParliament программ болон цахим хуралдааны программыг ашиглан Байнгын хорооны хуралдаанд цахимаар оролцов.*

*Хуралдаанд ирвэл зохих 12 гишүүнээс 8 гишүүн цахим хуралдааны программын ирцэд бүртгүүлж, 66.7 хувийн ирцтэйгээр хуралдаан 11 цаг 18 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Ч.Ундрам, Т.Доржханд, Б.Саранчимэг;*

*Эмнэлгийн чөлөөтэй: Ц.Сэргэлэн.*

***Нэг.Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай хуулийн төслүүд*** */Засгийн газар 2022.01.28-ны өдөр өргөн мэдүүлсэн,* ***хоёр дахь хэлэлцүүлэг****, санал, дүгнэлтээ Төсвийн байнгын хороонд хүргүүлнэ/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Улсын Их Хурлын гишүүн, Боловсрол, шинжлэх ухааны сайд Л.Энх-Амгалан, Хөдөлмөр, нийгмийн хамгааллын сайд А.Ариунзаяа, Сангийн дэд сайд С.Мөнгөнчимэг, Сангийн яамны Төрийн нарийн бичгийн дарга Ж.Ганбат, мөн яамны Төсвийн хөрөнгө оруулалтын газрын дарга Ч.Чимидсүрэн, Хөгжлийн санхүүжилтийн газрын дарга И.Батхүү, Санхүүгийн бодлогын газрын дарга Б.Сүх-Очир, Хууль, эрх зүйн газрын дарга З.Энхболд, Төсвийн нэгтгэлийн хэлтсийн дарга Г.Золбоо, Төсвийн зарлагын хэлтсийн дарга М.Санжаадорж, Төсвийн орлогын хэлтсийн дарга Б.Тэлмүүн, Өрийн удирдлагын хэлтсийн дарга Б.Одонтуяа, Санхүүгийн хөрөнгийн удирдлагын хэлтсийн дарга С.Тулга, Макро эдийн засгийн бодлогын хэлтсийн дарга Ж.Ганбаяр, Төсвийн хөрөнгө оруулалтын газрын ахлах мэргэжилтэн Ж.Дэлгэржаргал, мөн газрын төслийн зөвлөх Р.Хангал, Зээл, тусламжийн хэлтсийн дарга Б.Анар, Хөдөлмөр, нийгмийн хамгааллын яамны Төрийн нарийн бичгийн дарга Г.Өнөрбаяр, мөн яамны Бодлого, төлөвлөлтийн газрын дарга А.Хишигбаяр, Нийгмийн даатгалын ерөнхий газрын дарга Д.Зоригт, мөн газрын Бодлогын хэрэгжилт, судалгааны газрын дарга Ц.Ганцэцэг, Боловсрол, шинжлэх ухааны яамны Шинжлэх ухаан, технологи, инновацийн бодлого хэрэгжилтийг зохицуулах газрын дарга Д.Баттогтох, Шинжлэх ухаан технологийн сангийн захирал Д.Одгэрэл, Цахим хөгжил, харилцаа холбооны яамны Төрийн нарийн бичгийн дарга Б.Болор-Эрдэнэ, мөн яамны Төрийн захиргааны удирдлагын даргын албан үүргийг түр орлон гүйцэтгэгч Д.Жавхлан, Бодлого, төлөвлөлтийн газрын даргын албан үүргийг түр орлон гүйцэтгэгч З.Гантогоо, Цахим хөгжлийн бодлогын хэрэгжилтийг зохицуулах газрын даргын албан үүргийг түр орлон гүйцэтгэгч Л.Энхбат, Кибер аюулгүй байдлын бодлогын хэрэгжилтийг зохицуулах газрын дарга Б.Билэгдэмбэрэл, Нийтийн мэдээллийн дэд бүтцийн хэлтсийн даргын албан үүргийг түр орлон гүйцэтгэгч Д.Батбаяр нар “Жанжин Д.Сүхбаатар” танхимд биечлэн оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Инновац, цахим бодлогын байнгын хороо хариуцсан ахлах зөвлөх П.Батбаатар, референт Б.Золбоо, Хяналт шалгалт, үнэлгээний газрын Төсвийн хяналт, шинжилгээний хэлтсийн даргын албан үүргийг түр орлон гүйцэтгэгч Д.Эрдэнэсамбуу, мөн хэлтсийн референт Д.Гэрэлт-Од, Ч.Сарантуяа, С.Төрмөнх **нар байлцав.**

Төсвийн төслийн талаар Боловсрол, шинжлэх ухааны сайд Л.Энх-Амгалан “Жанжин Д.Сүхбаатар” танхимаас танилцуулав.

Төсвийн төсөлтэй холбогдуулан Улсын Их Хурлын гишүүн Ж.Чинбүрэнгийн тавьсан асуултад Боловсрол, шинжлэх ухааны сайд Л.Энх-Амгалан “Жанжин Д.Сүхбаатар” танхимаас хариулж, тайлбар хийв.

Байнгын хорооноос гарах санал, дүгнэлтийг Улсын Их Хурлын гишүүн Х.Ганхуяг Төсвийн байнгын хорооны хуралдаанд танилцуулахаар тогтов.

Байнгын хорооны хуралдаанаар 1 асуудал хэлэлцэв.

Хуралдаан 12 минут үргэлжилж, 12 гишүүнээс 8 гишүүн хүрэлцэн ирж, 66.7 хувийн ирцтэйгээр 11 цаг 30 минутад өндөрлөв.

**Тэмдэглэлтэй танилцсан:**

ИННОВАЦ, ЦАХИМ БОДЛОГЫН

БАЙНГЫН ХОРООНЫ ДАРГА Н.УЧРАЛ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2022 ОНЫ ЭЭЛЖИТ БУС ЧУУЛГАЫ**

**ИННОВАЦ, ЦАХИМ БОДЛОГЫН БАЙНГЫН ХОРООНЫ 01 ДҮГЭЭР**

**САРЫН 29-НИЙ ӨДӨР /БЯМБА ГАРАГ/-ИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

**Н.Учрал:**Байнгын хорооны эрхэм гишүүдийн энэ өдрийн амар амгаланг айлтгая. Инновац, цахим бодлогын байнгын хорооны өнөөдрийн хуралдаан эхэлж байна. Монгол Улсын Их Хурлын чуулганы хуралдааны дэгийн тухай хуульд заасан онцгой нөхцөлд хэрэглэх цахим хуралдааны дэгийн дагуу Инновац, цахим бодлогын байнгын хорооны гишүүд өнөөдрийн хуралдаанд танхимаар болон цахимаар оролцож байна. Байнгын хорооны хуралдаанд оролцож байгаа гишүүдийн ирцийг танилцуулъя. Амартүвшин гишүүн танхимаар, Бат-Амгалан гишүүн цахимаар, Ганхуяг гишүүний танхимаар, Ганибал гишүүн цахимаар, Ундрам гишүүн гадаад томилолттой, Доржханд гишүүн гадаад томилолттой, Саранчимэг гишүүн чөлөөтэй, Сэргэлэн гишүүн өвчтэй, Чинбүрэн гишүүн танхимаар, Батшугар гишүүн цахимаар, Идэрбат гишүүн нар цахимаар оролцож байна. Ингээд Байнгын хорооны гишүүдийн олонх хүрэлцэн ирсэн тул Байнгын хорооны 1 дүгээр сарын 29-ний өдрийн хуралдаан нээснийг мэдэгдье.

Өнөөдрийн байнгын хорооны хуралдаанаар хэлэлцэх асуудлыг та бүхэнд танилцуулъя.

Хэлэлцэх асуудал

Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай хуулийн төсөл. 1 дүгээр сарын 28-ны өдөр Монгол Улсын Засгийн газраас өргөн мэдүүлсэн төслийн хоёр дахь хэлэлцүүлгийг хийж, санал, дүгнэлтийг Төсвийн байнгын хороонд хүргүүлнэ. Ингээд хэлэлцэх асуудлын дарааллыг танилцууллаа.

Хэлэлцэх асуудалтай холбоотой саналтай гишүүдийн нэрийг авъя. Саналтай гишүүн байна уу? Саналтай гишүүн байхгүй байна. Хэлэлцэх асуудалдаа оръё.

Хэлэлцэх асуудлын дарааллын дагуу Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай хуулийн төслийн хоёр дахь хэлэлцүүлгийг хэлэлцэж эхэлье.

Хуралдаанд оролцож байгаа ажлын хэсгийн гишүүдийн нэрсийг та бүхэнд танилцуулъя. Боловсрол, шинжлэх ухаан боловсрол шинжлэх ухааны сайд Энх-Амгалан, Сангийн дэд сайд Мөнгөнчимэг, Сангийн яамны Төрийн нарийн бичгийн дарга Ганбат, Сангийн яамны Төсвийн хөрөнгө оруулалтын газрын дарга Чимидсүрэн, Сангийн яамны Санхүүжилтийн газрын дарга Батхүү, Сангийн яамны Хууль, эрх зүйн газрын дарга Энхболд, Сангийн яамны Төсвийн нэгтгэлийн хэлтсийн дарга Золбоо, Сангийн яамны Төсвийн зарлагын хэлтсийн дарга Санжаадорж, Сангийн яамны Орлогын хэлтсийн дарга Тэлмүүн, Сангийн яамны Өрийн удирдлагын хэлтсийн дарга Одонтуяа, Сангийн яамны Санхүүгийн хөрөнгийн удирдлагын хэлтсийн дарга Тулга, Макро эдийн засгийн хэлтсийн дарга Ганбаяр, Төсвийн хөрөнгө оруулалтын ахлах мэргэжилтэн Дэлгэржаргал, төслийн зөвлөх Хангал, Зээл тусламжийн хэлтсийн дарга Анар гэсэн бүрэлдэхүүнтэй Сангийн яамны ажлын хэсэг ирсэн байна. Мөн Хөдөлмөр, нийгэм хамгааллын сайд Ариунзаяа, Хөдөлмөр, нийгмийн хамгааллын яамны Төрийн нарийн бичгийн дарга Өнөрбаяр, Нийгмийн даатгалын ерөнхий газрын дарга Зоригт, Нийгмийн даатгалын ерөнхий газрын Бодлогын хэрэгжилтийн судалгааны газрын дарга Ганцэцэг, Хөдөлмөр, нийгэм хамгааллын яамны Бодлого төлөвлөлтийн газрын дарга Хишигбаяр гэсэн бүрэлдэхүүн ирсэн. Мөн Боловсрол шинжлэх ухааны яамны Шинжлэх ухаан, технологи инновацын, бодлого хэрэгжилтийг зохицуулах газрын дарга Баттогтох, Шинжлэх ухаан технологийн сангийн захирал Одгэрэл нарын бүрэлдэхүүн ирсэн байна. Цахим хөгжил, харилцаа холбооны яамны Төрийн нарийн бичгийн дарга Болор-Эрдэнэ, Цахим хөгжил, харилцаа холбооны яамны Төрийн захиргаа удирдлагын газрын даргын үүргийг түр орлон гүйцэтгэгч Жавхлан, Цахим хөгжил, харилцаа холбооны яамны Бодлого төлөвлөлт, төлөвлөлтийн газрын даргын үүргийг түр орлон гүйцэтгэгч Гантогоо, Цахим хөгжил, харилцаа холбооны яамны Цахим хөгжлийн бодлогын хэрэгжилтийг зохицуулах газрын даргын үүргийг түр орлон гүйцэтгэгч Энхбат, Цахим хөгжил, харилцаа холбооны яамны Кибер аюулгүй байдлын газрын дарга Билэгдэмбэрэл, Цахим хөгжил, харилцаа холбооны яамны Нийтийн мэдээллийн дэд бүтцийн хэлтсийн даргын үүргийг түр орлон гүйцэтгэгч Батбаяр гэсэн бүрэлдэхүүнтэй ажлын хэсгийг танилцуулъя.

Та бүхэнд ажлын хэсгийг танилцууллаа. Хэлэлцэх асуудалтай холбоотой асуултыг авна. Ингээд асуулт авахаас өмнө Монгол Улсын 2022 оны төсвийн тодотголын төслийн талаарх танилцуулгыг Боловсрол, шинжлэх ухааны сайд Энх- Амгалан танилцуулна. Энх-Амгалан гишүүний микрофоныг өгье.

**Л.Энх-Амгалан:** Байнгын хорооны дарга, Улсын Их Хурлын эрхэм гишүүд ээ,

Монгол Улсын Засгийн газраас Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай хуулийн төслүүд болон бусад дагалдах хуулийн төслүүдийг 2022 оны 1 сарын 28-ны өдөр Улсын Их Хуралд өргөн мэдүүллээ. Коронавируст халдварт цар тахлын нөлөөгөөр дэлхий нийт сүүлийн хоёр жилийн хугацаанд эрүүл мэнд, нийгэм, эдийн засгийн хүндхэн сорилтуудтай нүүр тулж байна.

Манай улсын хувьд ч гэсэн эдийн засгийн хүндхэн нөхцөл байдалд санхүү, төсвийн бүхий л боломж нөөцөө дайчилж, иргэдийнхээ эрүүл мэнд, орлогыг хамгаалах аж ахуйн нэгжүүдээ дэмжих, эдийн засгаа сэргээх, нийт 6.9 их наяд төгрөгтэй тэнцэх хэмжээний арга хэмжээг цогцоор нь авч хэрэгжүүллээ.

Монгол Улсын Ерөнхийлөгчөөс ахмад настны тэтгэврийг нэмэгдүүлэхэд чиглэсэн тодорхой шийдлийг дотоод нөөц бололцоогоо дайчлан яаралтай боловсруулж, үе шаттай авч хэрэгжүүлэн ажиллахыг Монгол Улсын Засгийн газарт чиглэл болгосонтой холбогдуулан Төсвийн тухай хуулийн 34 дүгээр зүйлийн 34.1.4- т заасны дагуу төсвийн тодотголын төслийг боловсрууллаа. Тэтгэвэр нэмэгдүүлэхдээ нэгдсэн төсвийн нийт алдагдлын хэмжээг өөрчлөхгүйгээр төсвийн ерөнхийлөн захирагч нарын төсөв хоорондын зохицуулалт хийх замаар улсын төсвийн зарлагыг бууруулах, мөн дүнгээр нийгмийн даатгалын тэтгэврийн сангийн тэтгэврийг зарцуулах эрхийг нэмэгдүүлэх замаар шийдвэрлэхээр төлөвлөлөө.

Байнгын хорооны дарга, эрхэм гишүүд ээ,

Өндөр настны тэтгэвэр нэмэгдэл, өндөр насны тэтгэврийн нэмэгдэлтэй уялдуулан Монгол Улсын Засгийн газраас боловсруулж, Улсын Их Хуралд өргөн мэдүүлсэн Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай хуулийн төслүүд болон бусад дагалдах хуулийн төслүүдийг хэлэлцэн шийдвэрлэж өгөхийг хүсье.

**Н.Учрал:** Энх-Амгалан сайдад баярлалаа. Төсвийн тодотголын төслийн талаарх танилцуулгыг хийлээ. Танилцуулгатай холбогдуулаад хууль санаачлагч болон Байнгын хорооны эрхлэх асуудлын хүрээнд хамаарах төсвийн ерөнхийлөн захирагч нараас асуух асуулттай гишүүдийн нэрсийг авъя. Асуулттай гишүүд байна уу? Цахимаар байна уу? Танхимаар Чинбүрэн гишүүн асуулт асууна. Чинбүрэн гишүүнээр тасалъя.

**Ж.Чинбүрэн:** Бүгдэд энэ өглөөний мэнд хүргэе. Ахмад настнуудын тэтгэврийг нэмэгдүүлэх асуудлыг бол дэмжиж байгаа. Бид Цахим хөгжил, харилцаа холбооны шинэ бүтэцтэй яамтай болсон. Энэнтэй холбоотойгоор төсөвт тодотгол хийхэд танай яаманд энэ бодлогыг хэрэгжүүлье гэж байсан 2022 оны үйл ажиллагаан дээр өөрчлөлт орох зүйлүүдийг юу гэж төсөөлж харж байгаа вэ?

Энэ тодотгол дээр бас хөрөнгө, санхүүжилт яамдуудын хооронд, бас гүйлгээ энэ тэр хийгдэх учраас тодотголд юу орсон бэ? Энийг тодруулж өгнө үү гэж Төрийн нарийг орлон гүйцэтгэж байгаа Болор-Эрдэнээс асууя.

**Н.Учрал:** Энх-Амгалан сайд.

**Л.Энх-Амгалан:** Чинбүрэн гишүүн ээ, ийм байгаа юм. Ер нь саяын энэ төсвийн тодотголыг хийхэд Монгол Улсын Засгийн газраас барьсан нэг зарчим бол тухайлж Аль нэг яамны ерөнхийлөн захирагчийн төсвөөс гэдэг юм уу, хөрөнгө оруулалтын арга хэмжээ, төсөл, арга хэмжээ, эсвэл урсгал зардлаас хассан ийм зарчим бол бариагүй. Ямар зарчим барьсан бэ гэхээр ерөнхийдөө нийтээр нь 4 тэрбум төгрөгөөс дээш өртөгтэй урсгал зардлуудаас тодорхой 10-15 хувь, тэгээд дээрээс нь 2022, 2023  онд үргэлжилж хэрэгжих өндөр дүнтэй төсөл, арга хэмжээнүүд, хөрөнгө оруулалтын арга хэмжээнүүдээс төсөвт өртөг нь хэвээрээ. Хамгийн гол нь санхүүжүүлэх дүнг нь жигдэлж ингэж багассан ийм л зохицуулалтууд хийсэн байгаа.

Тийм учраас одоо яг онцлоод Цахим хөгжил, харилцаа холбооны яамнаас яг төдөн төгрөг хасчихлаа гэдэг тийм ойлголтууд байж болохгүй. Яагаад гэвэл  ер нь нэг ч төсөл арга хэмжээн дээр төсөв өртөг хөдлөөгүй, нэг ч арга хэмжээг бид нар хасаагүй. Тэр цонхоос бусдаар бол нэг ч арга хэмжээг хасаагүй. Тэгээд урсгал зардлууд болон хөрөнгийн зардлуудыг хооронд нь гүйлгээд явчих шаардлага гарвал гүйлгээд явчих, энэ эрх нь өөрөө энэ төсөвтэй хамт батлагдах нөгөө КОВИД-ын хуулийн зохицуулалтаар зохицуулалт хийгдээд явах ийм бүрэн боломжтой байгаа. Тэгэхээр Цахим хөгжил, харилцаа холбооны яам дээр хэрэгжих цахимжуулах энэ бодлого дээр, хэрэгжүүлэх хөтөлбөр дээр ямар нэгэн эрсдэл гарахгүй байх л гэж бодож байгаа.

**Н.Учрал:** Болор-Эрдэнэ дарга нэмж хариулах уу? Болсон уу. Төсвийн өөрчлөлттэй холбоотойгоор дараа жил л нэг тодорхой төсөв шилжсэн ийм зохицуулалт болсноос өөр төсөвтэй холбоотой өөрчлөлт бол болоогүй гэж ойлгож байна, мөн үү? Нэг ч төсөл арга хэмжээ хасагдаагүй. Тэгэхээр төлөвлөгдсөн ажлууд өнгөрсөн онд төсөв батлагдсаны дагуу бол үргэлжилнэ гэж ойлгож байна.

Ингээд гишүүд асуулт асууж, хариулт авч дууслаа. Асуултыг тасалъя.

Зарчмын зөрүүтэй санал гаргах гишүүд байна уу? Санал гаргах гишүүд байхгүй байна. Мөн бичгээр ирсэн санал байхгүй байна. Ингээд төсвийн төслийн хоёр дахь хэлэлцүүлгийг хийж дууслаа.

Төсвийн төслийн хоёр дахь хэлэлцүүлгийг хийсэн талаарх Байнгын хорооноос гаргах санал дүгнэлтийг Төсвийн байнгын хороонд Улсын Их Хурлын гишүүн, Инновац, цахим бодлогын байнгын хорооны гишүүн Амартүвшин танилцуулна.

Байнгын хорооны хуралдаанаар хэлэлцэх асуудал дууссан тул хуралдаан хаасныг мэдэгдье. Гишүүд ажлын хэсэгт баярлалаа.

ДУУНЫ БИЧЛЭГИЙН ХУРАЛДААНЫ

ДЭЛГЭРЭНГҮЙ ТЭМДЭГЛЭЛИЙГ

БУУЛГАЖ, ХЯНАСАН:ШИНЖЭЭЧ Б.БАТГЭРЭЛ